Document ID: 32014R1096

REGOLAMENT TAL-KUMMISSJONI (UE) Nru 1096/2014
tal-15 ta' Ottubru 2014
li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għall-karbaril, proċimidon u profenofos f'ċerti prodotti jew fuqhom
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u partikolarment l-Artikolu 14(1)(a), l-Artikolu 16(1)(d), l-Artikolu 18(1)(b) u l-Artikolu 49(2) tiegħu,
Billi:
(1)
Għall-karbaril, proċimidon u profenofos il-limiti massimi ta' residwu (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005.
(2)
Fir-rigward tat-tliet sustanzi, ir-Regolament (KE) Nru 396/2005, kif emendat permezz tar-Regolament tal-Kummissjoni (UE) Nru 899/2012 (2), jistabbilixxi MRLs temporanji għall-ħxejjex aromatiċi friski u l-infużjonijiet erbali, sakemm tiġi sottomessa d-dejta ta' monitoraġġ dwar l-okkorrenza ta' dawk is-sustanzi fil-prodotti konċernati. Tali dejta ġiet sottomessa mill-Assoċjazzjoni Ewropea tal-Infużjonijiet Erbali (EHIA) lill-Kummissjoni, li turi li r-residwi ta' dawk is-sustanzi ma għadhomx jokkorru f'dawk il-prodotti, ħlief għal profenofos fil-ħxejjex aromatiċi friski u l-petali tal-ward. Għalhekk jixraq li tiġi estiża l-validità tal-MRLs temporanji għall-profenofos fil-ħxejjex aromatiċi friski u l-petali tal-ward, sakemm tiġi sottomessa iktar dejta ta' monitoraġġ, u li jitnaqqsu l-MRLs temporanji għall-pestiċidi l-oħrajn kollha u l-kombinazzjonijiet tal-prodott, fil-gruppi tal-ħxejjex aromatiċi friski u l-infużjonijiet erbali, għal-LODs rilevanti.
(3)
Filwaqt li jitqiesu l-fatturi rilevanti għall-kwistjoni li qed tiġi kkunsidrata, il-modifiki xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(4)
Is-sħab kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ fir-rigward tal-MRLs il-ġodda u l-kummenti tagħhom ittieħdu inkonsiderazzjoni.
(5)
Għalhekk, ir-Regolament (KE) Nru 396/2005 għandu jiġi emendat skont dan.
(6)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jistipula arranġament tranżizzjonali għall-prodotti li ġew prodotti legalment qabel l-emenda tal-MRLs u li għalihom l-informazzjoni turi li inżamm livell għoli ta' protezzjoni tal-konsumaturi.
(7)
Għandu jitħalla jgħaddi perjodu raġonevoli ta' żmien qabel ma jsiru applikabbli l-MRLs modifikati, biex l-Istati Membri, il-pajjiżi terzi u l-operaturi tan-negozji tal-ikel jingħataw żmien biex iħejju lilhom infushom biex ikunu konformi mar-rekwiżiti l-ġodda li jirriżultaw mill-modifika tal-MRLs.
(8)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.
Artikolu 2
Ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament għandu jibqa' japplika għall-prodotti li kienu prodotti legalment qabel is-7 ta' Mejju 2015.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mis-7 ta' Mejju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta' Ottubru 2014.

Labels: 1
17
11
10
0
3
6